གེ་སར་གྱི་སྐུ་མཆེད་རྒྱ་ཚ་ཞལ་དཀར་གྱི་ཕོ་བྲང་དངུལ་ཆུ་ཁྲོ་རྫོང་ནི་དེང་དུས་དུས་ཀྱི་སྡེ་དགེ་རྒྱལ་པོའི་ཕོ་བྲང་དངུལ་ཟླ་དགོན་མཆོག་ཐུབ་སྟེང་བྱ་བ་དེ་ཡིན་པར་བཞེད་ཅེས་དང་།༼བོད་ལྗོངས་ཞིབ་འཇུག༽ལོའི་དུས་དེབ་གཉིས་པ་ལས་གསལ་བོར་གསུངས་པ་དེ་ལྟར་ན་གོང་དུ་༼སྡེ་དགེ་རྒྱལ་རབས༽ལས་གླིང་དང་སྡེ་དགེ་གཉིས་རྒྱལ་བློན་གྱི་འབྲེལ་བ་དང་།ཕུན་ཚོགས་དགེ་ལེགས་ཀྱིས་སྐུ་མཆེད་དམ་བུ་སྤུན་གྱི་འབྲེལ་བ་ཡོད་པར་བཤད་པ་དེ་ལྟར་ན་གེ་སར་སྡེ་དགེར་འཁྲུངས་ཅེས་སུས་ཀྱང་ཁ་ཚོན་ཆོད་དཀའ་མོད་ཀྱང་གེ་སར་སྡེ་དགེར་ཡུན་དུ་བཞུགས་ནས་རྒྱལ་སྲིད་སྐྱོང་མ་མྱོང་ཞེས་སུས་ཀྱང་བཤད་ཐུབ་ཀྱི་མ་རེད།དེ་དཔེར་ན།༼སྡེ་དགེ་ཆོས་འབྱུང་།༽ལས་བོད་ཆེན་པོའི་ལྗོངས།མདོ་ཁམས་གླིང་ཁྲི་བར་མ།སྒང་དྲུག་ལས་འབྲི་ཟླ་ཟལ་མོ་སྒང་།རོང་ཆེན་སྡེ་བཞི་ལས་བྱང་ཨ་རྟ་རོང་ཞེས་གྲགས་པའི་མདོ་སྨད་གསེར་ལྡན་ཡོངས་པའི་ཁྱོན་ལ་ས་སྐྱོང་མིའི་རྒྱལ་པོ་སྡེ་དགེ་ཆོས་སྐྱོང་རིན་པོ་ཆེ་ཞེས་དང་།སྒྲུང་ཡིག་༼འཁྲུངས་གླིང་མེ་ཏོག་ར་བ༽ལས།མདོ་སྨད་གླིང་ཁྲི་བར་མ།རྨ་ཡུལ་གཡང་གི་ར་བ།ཞེས་གེ་སར་གྱི་འཁྲུངས་ཡུལ་བསྟན་པ་དེ་ལྟར་ན་མདོ་སྨད་གླིང་ཁྲི་བར་མ་ཞེས་པ་དེའི་ཁོངས་སུ་སྡེ་དགེ་དང་རྨ་ཡུལ་གཉིས་ཀ་འདུས་ཡོད་པའང་ཤེས་ཐུབ།གཞན་ཡང་སྒྲུང་དཔེ་རྣམས་སུ་བོད་ཀྱི་མདོ་ཁམས་ལ་སྒང་དྲུག་ཡོད་པ་ལས་རྨ་དང་འབྲི་ཆུའི་ཁྱབ་ཁོངས་སུ་ཡོད་པར་བཤད་པ་ལྟར་ན་གཉིས་ཀ་གེ་སར་གྱི་མངའ་དབང་དུ་བསྒྱུར་ཡོད་པར་ངེས་སོ།།དཔེར་ན༼བོད་ཀྱི་རུས་རྒྱུད་སྐོར་རགས་ཙམ་བརྗོད་པ༽ཞེས་པ་ལས་རྒྱལ་ཕྲན་སྐོར་བཤད་པའི་སྐབས་སུ།འཁྲུངས་གླིང་མེ་ཏོག་ར་བ་ལས།ས་ལ་ཆགས་པའི་གདུང་གསུམ་ཏེ།ཉི་མ་ལེབ་ཆེན་གནམ་གྱི་བུ།།སྐར་མ་འཁྲུངས་རིང་གནམ་གྱི་བུ།བར་ལ་ཆགས་པའི་གདུང་གསུམ་ཏེ།།གདོང་ཐོག་ཁ་བ་བུ་ལུགས་གསུམ།།ས་ལ་ཆགས་པའི་གདུང་གསུམ།།ཡེ་སྨོན་རྒྱལ་པོ།ཡེ་སེང་རྒྱལ་པོ།ཁྲ་རྒན་པོ་བྱུང་།གླིང་ཐ་མ་ཆོས་འཕེལ་ནག་པོ་འཁྲུངས།ཆོས་འཕེལ་ལ་བཙུན་མོ་གསུམ་སྟེ།གསེར་བཟའ་མ་དང་ལམ་བཟའ་མ།སྤྱང་བཟའ་མ་རྣམས་ཡིན་ལ།གསེར་བཟའ་མ་མ་ལ་བུ་ལྷ་ཡག་དར་དཀར་འཁྲུངས་ཤིང་དེའི་རྒྱུད་པ་འཕེལ་བ་ལས་སྟོད་གླིང་གསེར་བ་ཆེ་རྒྱུད་བྱུང་བ་དང་།སྟག་རུང་ཤོག་ཆེན་བཅོ་བརྒྱད་མཆེད།ལམ་བཟའ་མ་ལ་བུ་ཁྲི་སྤྱང་དཔལ་རྒྱས་འཁྲུངས་ཤིང་།དེ་ཡི་རྒྱུད་པ་འཕེལ་བ་ལས།གླིང་འབྲིང་རྒྱུད་འོམ་བུ་ཚོ་དྲུག་བྱུང་།སྤྱང་བཟའ་མ་ལ་བུ་དགྲ་རྒྱལ་འབུམ་མེ་འཁྲུངས་ཤིང་།དེ་ཡི་རྒྱུད་པ་འཕེལ་བ་ལས་གླིང་གི་ཚོ་ཆེན་བཅུ་གཉིས་དང་།སྨད་གླིང་རྨུ་སྤྱང་སྡེ་བཞི་ཆགས་ཟེར་བ་དང་།གླིང་ལ་གླིང་སྟོད་པ་དང་།གླིང་སྨད་པ།གླིང་བར་མ་སྟེ་གསུམ་དུ་གྱེས་ནས།གླིང་སྟོད་པས་མངའ་རིས་སྐོར་གསུམ་བཟུང་བ་དང་།གླིང་སྨད་པའི་རྨ་ཡུལ་སྔོན་པོའི་ཉི་སྲིབ་བརྒྱུད་ནས་དབུ་བའི་ཚྭ་མཚོ་ཚུན་ཆོད་ཁྲི་ཤོར་ལ་མོ་ཡན་ཆད་བཟུང་།གླིང་བར་མས་འབྲི་ཆུའི་སྟོད་སྨད་བརྒྱུད་ནས་ཁམས་ཀྱི་ཕྱོགས་སུ་རྫོང་བཅོས་ཏེ་ཚ་རུང་རྒྱལ་ཁག་ཚུན་ཆད།དུང་རི་དཀར་པོ་ཡན་ཆད་བཟུང་ཞིང་།ཡུལ་ཁམས་ཀྱི་མཐའ་སྐོར་དུ་གངས་དཀར་ས་འཛིན་གྱི་ཕྲེང་བས་ཡོངས་སུ་བརྒྱན་པར་བྱས་པས།བོད་གངས་ཅན་ནམ་ཁ་བ་ཅན་ཡང་ཟེར་རོ།།ཞེས་༼བོད་ཀྱི་ཤེས་རིག་ཞིབ་འཇུག་ཆེད་རྩོམ་བདམ་བསྒྲིགས༽ལས་བོད་ཀྱི་རུས་རྒྱུད་སྐོར་གྱི་ལ་དཔྱད་པ་ཞེས་པའི་སྐབས་སུ་སྒྲུང་ལུགས་འདི་དངོས་ཡོད་པས་ལོ་རྒྱུས་ཀྱི་དོན་སྙིང་ལྡན་པར་ངེས་སེམས།འོན་ཀྱང་གེ་སར་རྒྱལ་པོའི་རིགས་རུས་ནི།༼བོད་ལྗོངས་ཞིབའཇུག༽ལས།ཕྱིས་སུ་མཁས་ཤིང་གྲུབ་པའི་དབང་ཕྱུག་རྟ་ནག་ཐུབ་བསྟན་མཁན་ཟུར་ངག་གི་དབང་པོས་བོད་སིལ་བུའི་དུས་ཙམ་ལ་མགོ་ལོག་གི་ས་མཚམས་སུ་གེ་སར་ནོར་བུ་དགྲ་འདུལ་ཞེས་རྫུ་འཕྲུལ་ཡ་མ་ཟུང་སྣ་ཚོགས་སྟོན་ནུས་པའི་རྣལ་འབྱོར་པ་ཞིག་བྱུང་ངེས་ཞེས་དང་།གེ་སར་འཁྲུངས་པའི་ཡུལ་ནི་མདོ་སྟོད་གླིང་ཚང་རྒྱལ་པོའི་ཁོངས་རྫ་ཆུ་དང་ཉེ་བར་ས་ཆ་གོན་གྱི་ཉེ་འགྲམ་སྐྱིད་གསོས་ཡག་གི་ཁ་མདོ་ཞེས་མདོ་སྟོད་རྫ་ཆུའི་ཕྱོགས་སུ་ཉེ་བར་འཚོ་གནས་བྱེད་པའི་གླིང་ཚང་རྒྱལ་པོ་ཞེས་བོད་ཀྱི་རིགས་རུས་སུ་གཏོགས་པའི་རྒྱལ་ཕྲན་ཞིག་ཡོད་པའི་མངའ་ཁོངས་སུ་འཁྲུངས་བར་མ་ཟད།གླིང་ཚང་རྒྱལ་པོའི་གདུང་རྒྱུད་ཡིན་པའི་སྐོར་ལའང་བསམ་བློ་གཏོང་མཁན་ཡོད།དེས་ན་ཕྲན་རང་གི་ལྟ་ཚུལ་ལའང་གླིང་ཚང་རྒྱལ་པོའི་རུས་ལས་འཁྲུངས་པའི་དོན་གྱིས་གླིང་རྗེ་གེ་སར་རྒྱལ་པོ་ཞེས་འབོད་ན་མ་བསྒྲིག་རང་འགྲིག་ཏུ་སོང་བ་དང་།གླིང་བཞི་གེ་སར་དང་འཛམ་གླིང་གེ་སར་སོགས་ནི་རྗེས་སུ་བཏགས་པའི་མིང་ཞིག་ངེས་ཏེ།སྒྲུང་ཡིག་རྣམས་སུ་དེ་ལྟར་བརྗོད་པ་ལས་ལོ་རྒྱུས་སུ་གླིང་རྗེ་གེ་སར་ཙམ་ལས་ཡོངས་སུ་མ་གྲགས་པས་ཕྱིར།དཔེར་ན་ཕག་གྲུ་ཞེས་པ་དེའང་ཐོག་མར་ཡུལ་གྲུ་ཉི་ཚེ་བ་ཞིག་གི་མིང་དེ་རིམ་བཞིན་ཁྱབ་རྒྱས་སུ་སོང་ནས་ཕག་གྲུའི་སྲིད་དབང་དང་ཆོས་ལུགས་སྤྱིའི་མཚན་དུ་འཇགས་པ་ལྟ་བུ་ཞིག་ཀྱང་ཡིན་སྲིད་པར་སེམས་སོ།།དེ་བཞིན་དུ་མཁས་པ་མི་ཕམ་པས་ཀྱང་འགུམ་ལོག་གླིང་ཚང་རྒྱལ་པོའི་ཁུལ་དུ་འཁྲུངས་བར་བཞེད་པ་དང་༼མི་ནུབ་དར་རྫོང་༽ལས།རྨ་ཡུལ་མཐོང་བ་ཀུན་གྲོལ་ནས་ཞེས་སྒྲུང་རྩོམ་རང་ལུགས་ལའང་དེ་ལྟར་བཞེད།སྒྲུང་ཡིག་རྣམས་སུ་ལ་དྭགས་འདུལ་བའི་སྒྲུང་གཏམ་དང་།ཨ་གྲོང་གྲགས་དང་གང་གླིང་འཁྲུག་པའི་གཏམ་རྒྱུད་དུ་བོད་དབུས་གཙང་དུ་གླིང་དམག་དྲངས་པའི་སྒྲུང་ཡིག་ལྟར་ན་དེ་རྣམས་གླིང་འོག་ཏུ་མེད་པར་ཤིན་ཏུ་གསལ་ལོ།།འོན་ཀྱང་སྒྲུང་ཡིག་རྣམས་སུ་གླིང་གེ་སར་གྱིས་བྱང་ནས་ཧོར་དང་གྲུ་གུནུབ་ནས་སྟག་གཟིགལྷོ་ནས་འཇང་དང་མོན།ཤར་ནས་རྒྱ་ནག་སོགས་རྒྱལ་ཕྲན་མང་པོ་དབང་དུ་བསྡུས་ནས་འཛམ་གླིང་ཐོག་ཏུའང་མངའ་དབང་ཆེ་བར་གྱུར་ཏེ་མཚན་ཡང་འཛམ་གླིང་གེ་སར་རྒྱལ་པོ་ཞེས་བརྗོད་པ་སོགས་རྒྱ་བོད་ཧོར་གསུམ་གང་གི་ལོ་རྒྱུས་སུའང་མ་གྲགས་པས་སྒྲུང་ལུགས་ཙམ་ལ་ངོ་མར་འཁྲུངས་ནས་ལོ་རྒྱུས་སུ་བཀོད་ཀྱང་དེ་འདྲའི་རིགས་ལ་དོན་སྙིང་ལྡན་པའི་མི་སེམས་ཞིང་དགག་པའང་མི་བྱེད་དེ་སྒྲུང་རྩོམ་ཡིན་ན་ལོ་རྒྱུས་དང་འབྲེལ་དགོས་པས་ཀྱང་མ་ཁྱབ་པ་དེ་ལྟ་བུ་ལགས་སོ།།དཔེར་ན་གླང་དར་མའི་སྐབས་སུ་བོད་ཀྱི་ཆོས་སྲིད་ཀུན་ལ་འཕོ་འགྱུར་ཆེན་པོ་བྱུང་སྟེ།དར་མ་རང་ཡང་སྐུ་བཀྲོངས་སྲས་གཉིས་ཀྱང་ནང་འཁྲུག་བྱས་པ་སོགས་འཐབ་རྩོད་ཀྱི་ཤུགས་རྐྱེན་བོད་ཡུལ་སྟོད་སྨད་ཀུན་ལ་ཐེབས་ཏེ།རྗེས་སུའང་ལྷ་སའི་རྒྱལ་རྒྱུད་དང་།མངའ་རིས་རྒྱལ་རྒྱུད།བཙོང་ཁའི་རྒྱལ་རྒྱུད་སོགས་ཀྱི་རྒྱལ་ཕྲན་སིལ་མ་མང་པོར་འཐོར་ནས་ཀྱང་ལོ་བཞི་བརྒྱ་ཙམ་སོང་ཡོད་པས།གླིང་རྗེ་གེ་སར་ནི་དེ་ནང་ནས་རྒྱལ་ཕྲན་ཞིག་ཡིན་ངེས་པར་མ་ཟད།ཧོར་ཇིང་གིར་ཧན་གྱིས་སོག་དམག་བོད་ལ་དྲངས་ཤིང་ར་བསྒྲེང་དགོན་སོགས་དགོན་པ་མང་པོ་གཏོར་བཤིག་བྱས།དགེ་འདུན་དུ་མ་ལ་སྲོག་གི་ཉེས་ཆད་བཅད།སྐབས་དེར་དབུས་གཙང་དང་ས་སྐྱ་སོགས་དགོན་ཁག་དང་དཔོན་ཁག་གང་ཆེ་རྣམས་རང་རང་གི་སྡེ་འབངས་སྐྱོབ་པའི་ཆེད་དུ་མགོ་འདོགས་མཛད་པ་སོགས་བརྗོད་མི་ཤེས་པའི་འཐབ་རྩོད་ཆེན་པོ་བྱུང་མྱངས་པ་དང་།གླིང་རྗེ་གེ་སར་ནི་སྐབས་དེར་ཡང་རང་སྡེ་བྱམས་ཀྱིས་སྐྱོང་ཞིང་དགྲ་བོར་ཕར་རྒོལ་མཛད་པ་ཞིག་ཡིན་པར་མ་ཟད་རླངས་བྱང་ཆུབ་འདྲེ་བཀོལ་སོགས་གདན་དྲངས་ནས་དམ་པའི་ཆོས་ཀྱི་བསྟན་པ་སྤེལ་བ་སོགས་མཛད་རྗེས་ཅུང་ཟད་རྒྱས་པར་བརྟེན་ཆོས་ལུགས་པ་གཙོས་པའི་མི་སྣ་སོ་སོས་ཁོང་གི་སྒྲུང་རྩོམ་རྣམས་རིམ་གྱིས་སྤེལ་བར་བཤད་དོ།།༼བོད་ཀྱི་ལོ་རྒྱུས་གླེང་བའི་གཏམ༽ལས།ཡུལ་དེ་གའི་སྐྱེ་བོས་བཀུར་བསྟི་དང་བསྟོད་བསྔགས་ཐོབ་པར་བརྟེན་ཁོང་གི་མཛད་རྗེས་རྣམས་ཐོག་མར་ངག་ཐོག་ཏུ་ཁྱབ་ཅིང་ཕྱིས་སྒྲུང་གི་རྣམ་པར་གྱུར་ནས་དར་བས་ཞེས་དང་།གླིང་གེ་སར་ནི་ཡུལ་ཉི་ཚེ་བ་རྨ་ཡུལ་ཏེ་དེང་གི་མགོ་ལོག་ས་ཆའི་ཚོ་དཔོན་ཞིག་ཡིན་པ་ཙམ་ལས་བོད་སྤྱིའི་ཆབ་སྲིད་ལ་ཤུགས་རྐྱེན་ཐེབས་པའི་རྒྱལ་པོ་ཞིག་མ་ཡིན་ཞིང་ཐ་ན་མདོ་སྨད་ཡོངས་ལ་དབང་ཁྱབ་པ་ཞིག་ཀྱང་མ་ཡིན་པར་མངོན་ཞེས་དང་།ཡུལ་མདོ་ཁམས་རྫ་ཆུ་ཁར་སྐུ་འཁྲུངས་ཤིང་ཕྱིས་རྨ་ཡུལ་ཏེ་ད་ལྟའི་མགོ་ལོག་ས་ཆར་གཞིས་ཆགས་ཏེ་ཡུལ་གྲུ་དེ་ཀུན་ལ་དབང་མཛད་ཞེས་གསལ་བོ་གསུངས་འདུགདེ་བཞིན་ཨ་བྲག་འགོ་ཕྱོགས་སུའང་གཡུ་རིའི་ཁོག་ལ་གེ་སར་ཁྱིམ་མ་ཞེས་གེ་སར་གྱི་སྦྲ་ཤུལ་དང་།ར་མ་མགོ་ལ་གསེར་སྒ་རང་བྱུང་དང་ཁང་ཤུལ་སོགས་དང་།གཞན་ཡང་ཡུལ་གྲུ་སོ་སོར་ཕྱག་རྗེས་དང་ཞབས་རྗེས་ལབ་བཙས་སོགས་མང་དུ་ཡོད་པ་དང་།དེ་བཞིན་དུ་གཡུ་རིའི་དགོན་དུ་གླིང་འགུ་ཟི་རྒྱལ་པོས་གནང་བའི་རྫ་ཆོས་རྗེས་ཞེས་མཚན་དང་བཅས་རང་དགོན་དུ་ཡོད་ཀྱང་ངོ་རྒོལ་སྐབས་མེད་པར་སོང་བ་སོགས་མདོར་ན་གླིང་རྗེ་གེ་སར་བྲག་འགོ་ཧོར་དང་འབྲེལ་བ་དམ་དུ་ཟབ་མོད།འོན་ཀྱང་དེ་ཙམ་གྱིས་གེ་སར་བྲག་འགོ་ལ་འཁྲུངས་ཞེས་བཤད་ན་མི་འགྲིག་པ་དང་།ཡང་གེ་སར་བྲག་འགོ་ལ་ཕེབས་མ་མྱོང་ཟེར་ན་མི་འགྲིག་པ་མ་ཟད།ཡུན་རིང་ཙམ་བཞུགས་ཡོད་པའང་གསལ་བ་དང་།མཁས་པ་ལ་ལས་ཧོར་བྲག་འགོ་ནི་ཧོར་སེར་ཏ་ར་ཁག་ལྔའི་ནང་ཚན་ཡིན་པ་དང་ཧོར་གླིང་འཁྲུག་པའི་གཡུལ་སྤྲད་ས་ཡིན་པའི་སྐོར་ལའང་བསམ་བློ་གཏོང་མཁན་ཡོད་པ་མ་ཟད།ཀེ་འཕེན་ལི་ཁོག་མའི་ལོ་རྒྱུས་བཤད་སྐབས།སྟོབས་འབྱོར་མངའ་ཐང་མཐོ་བའི་ཡུལ་སྡེ་འདིའི་སྤྱི་དཔོན་ནི་གླིང་གེ་སར་རྒྱལ་པོའི་ནུ་བོ་སྟེ་མ་རོང་བཟའི་སྲས་ཀེ་འཕེན་དམར་ལེབ་ཀྱི་རུས་ལས་ཆད་པའི་གདུང་རྒྱུད་ཡིན་ཞེས་བཤད་སྲོལ་བྱུང་བ་རྣམས་ཀྱང་དཔྱད་གཞི་ཆེའོ།